अहिंसा धर्म का पालन कर जीवन सार्थक करें: मुनि अरह सागर
इस संसार में व्यक्ति स्वयं तो जीना चाहता है, लेकिन दूसरे को मारना चाहता है। इस पावन धरातल पर अगर पशु धन नहीं रहेगा तो प्रलय आना निश्चित है। मनुष्य को अपने जीवन में दया, धर्म करने के साथ ही सत्य, अहिंसा का पालन भी करना चाहिए। जीने की कला तो सभी के पास है। मनुष्य को हमेशा अहिंसा धर्म का पालन कर अपना जीवन सार्थक करना चाहिए। जो प्राणी मात्र के काम आए, वही सच्चा धर्म करने वाला होता है।
यह बातें गंज चौराहे पर आयोजित विशेष धर्म सभा के दौरान आचार्य विद्यासागर महाराज के शिष्य मुनि अरह सागर महाराज ने कहीं। उन्होंने कहा कि अहिंसा धर्म के हम सभी अनुयायी हैं। यह धर्म मानव जीवन का प्राण माना गया है। अहिंसा धर्म है, तो हम अजर अमर है, नहीं तो हम मानव होकर भी मानव नहीं है।
मुनिश्री ने कहा कि आज के युग में सुख सभी चाहते हैं, और दुख कोई नहीं चाहता है। दुख से तो करोड़पति लोग भी डरते हैं। दुख हमारे जीवन का शत्रु है, लेकिन बाहरी शत्रु से अधिक डर अंदर के दुख और भय से होता है। व्यक्ति ने जन्म लिया है, तो मरण निश्चित है।
hin_Deva hin_Deva hin_Deva hin_Deva